b'\n_START_ARTICLE_\nKnji\xc5\xbenica Fakultete za strojni\xc5\xa1tvo\n_START_SECTION_\nZgodovina\n_START_PARAGRAPH_\nKnji\xc5\xbenica Fakultete za strojni\xc5\xa1tvo je bila ustanovljena leta 1964. Osnovne naloge knji\xc5\xbenice so bile ziranje, obdelava in hranjenje strokovnega knji\xc5\xbeni\xc4\x8dnega gradiva ter opravljanje informativno-dokumentacijske funkcije za znanstveno in strokovno delo fakultete. S tem je omogo\xc4\x8dala tudi uporabo gradiva dr\xc5\xbevljanom, zavodom in organizacija._NEWLINE_Na\xc4\x8deloma se vloga in naloga knji\xc5\xbenice Fakultete za strojni\xc5\xa1tvo tudi v sedanjem \xc4\x8dasu nista spremenili, bistveno pa se je spremenil na\xc4\x8din zbiranja podatkov, arhiviranja in obdelave gradiva, predvsem pa dostop do relevantnih znanstvenih in strokovnih \xc4\x8dlankov, knjig in publikacij. V primerjavi s preteklimi obdobji se je ekstremno pove\xc4\x8dalo \xc5\xa1tevilo pregledanega gradiva v elektronski obliki, zlasti elektronski dostop do e-revij prek Univerze v Ljuljani. Zanimiv pa je tudi podatek, da se dele\xc5\xbe znanstvene vsebine glede na strokovno vsebino od leta 2006 zelo pove\xc4\x8duje in je v zadnjih dveh letih \xc5\xbee dosegel ve\xc4\x8d kot 50 odstotkov.\n_START_SECTION_\nGradivo/Zbirke\n_START_PARAGRAPH_\nDanes je knji\xc5\xbenica Fakultete za strojni\xc5\xa1tvo \xc4\x8dlan sistema COBISS, ki je bibliografski sistem in podpira osrednji slovenski knji\xc5\xbeni\xc4\x8dno-informacijski sistem, v sklopu katerega se sistemsko zbirajo podatki za vse uporabnike te velike vzajemne baze. Knji\xc5\xbenica Fakultete za strojni\xc5\xa1tvo je v vseh letih svojega obstoja in delovanja visoko na lestvici med visoko\xc5\xa1olskimi knji\xc5\xbenicami tako po \xc5\xa1tevilu knji\xc5\xbeni\xc4\x8dnega gradiva kot tudi po \xc5\xa1tevilu skupnega \xc5\xa1tevila bibliografskih vnosov v vzajemno bazo COBISS._NEWLINE_Poleg u\xc4\x8dbenikov knji\xc5\xbenica Fakultete za strojni\xc5\xa1tvo izdaja tudi dve reviji. To sta Strojni\xc5\xa1ki vestnik in Revija Ventil. Prva \xc5\xa1tevilka Strojni\xc5\xa1kega vestnika je iz\xc5\xa1la marca leta 1955. V za\xc4\x8detku je izhajal letno po \xc5\xa1est zvezkov, danes pa ima letno enajst zvezkov oziroma dvanajst \xc5\xa1tevilk. Revija Ventil redno izhaja \xc5\xbee petnajsto leto, in sicer periodi\xc4\x8dno \xc5\xa1estkrat letno v enojnih \xc5\xa1tevilkah v nakladi 2000 izvodov. Revija je dostopna tudi na spletni strani.\n_START_SECTION_\nIzposoja/Dejavnosti/Storitve\n_START_PARAGRAPH_\nFakulteta ima 2 \xc4\x8ditalnici in ra\xc4\x8dunalni\xc5\xa1ko u\xc4\x8dilnico v kletnih prostorih, katera je na razpolago vsem \xc5\xa1tudentom fakultete. Uporabniki knji\xc5\xbenice si lahko na dom izposodijo najve\xc4\x8d 7 knjig hkrati, v \xc4\x8ditalnico pa 5. Izjema so \xc5\xa1tudenti, ki pi\xc5\xa1ejo diplomsko, magistrsko, doktorsko nalogo, za katere velja omejitev 15 knjig. Knji\xc5\xbenica skrbi tudi za prodajo u\xc4\x8dbenikov, katerih zalo\xc5\xbenik je Fakultete za strojni\xc5\xa1tvo. Nakup je mo\xc5\xbeen v prostorih \xc4\x8ditalnice v \xc4\x8dasu uradnih ur._NEWLINE_Knji\xc5\xbenica opravlja tudi storitve medknji\xc5\xbeni\xc4\x8dne izposoje. \xc4\x8ce \xc5\xbeelene knjige ali revije ni v knji\xc5\xbenici Fakultete zastrojni\xc5\xa1tvo, si uporabnik lahko gradivo naro\xc4\x8di po medknji\xc5\xbeni\xc4\x8dni izposoji iz druge knji\xc5\xbenice v Sloveniji ali iz tujine. Gradivo uporabniki naro\xc4\x8dijo osebno ali po elektronski po\xc5\xa1ti. Prevzamejo ga lahko osebno, ali ga dobijo po klasi\xc4\x8dni ali elektronski po\xc5\xa1ti. Knji\xc5\xbenica Fakultete za strojni\xc5\xa1tvo prav tako posoja svoje gradivo (knjige, fotokopije \xc4\x8dlankov) drugim knji\xc5\xbenicam._NEWLINE_\xc4\x8ce je gradivo, ki ga uporabnik potrebuje, izposojeno, ga lahko rezervira osebno, po telefonu, po elektronski po\xc5\xa1ti ali preko v COBISS/OPAC-a. Rezervirano gradivo hrani knji\xc5\xbeni\xc4\x8dar pet dni po obvestilu uporabnika o dostopnosti gradiva. Po tem roku ga lahko izposodi drugim uporabnikom.'